b'\n_START_ARTICLE_\nPriegloba\n_START_SECTION_\nElektroninio pa\xc5\xa1to priegloba\n_START_PARAGRAPH_\nElektroninio pa\xc5\xa1to priegloba \xe2\x80\x93 vienas i\xc5\xa1 labiausiai paplitusi\xc5\xb3 prieglobos tip\xc5\xb3. \xc5\xa0ios paslaugos gav\xc4\x97jai gauna tam tikros talpos elektroninio pa\xc5\xa1to \xe2\x80\x9ed\xc4\x97\xc5\xbeut\xc4\x99\xe2\x80\x9c ir el. pa\xc5\xa1to adres\xc4\x85, kuriuo jie gali priimti ir si\xc5\xb3sti el. pa\xc5\xa1to \xc5\xbeinutes. \xc5\xa0iuo metu smarkiai paplitusios nemokamos el. pa\xc5\xa1to prieglobos paslaugos. Lietuvoje viena i\xc5\xa1 geriausiai \xc5\xbeinom\xc5\xb3 el. pa\xc5\xa1to prieglob\xc5\xb3 - \xe2\x80\x9eGmail\xe2\x80\x9c paslauga, kuri\xc4\x85 teikia kompanija \xe2\x80\x9eGoogle\xe2\x80\x9c.\n_START_SECTION_\nTinklalapi\xc5\xb3 priegloba\n_START_PARAGRAPH_\nTinklalapi\xc5\xb3 priegloba, kitaip dar interneto svetaini\xc5\xb3 priegloba (angl. shared web hosting) tai tokia priegloba, kai \xc4\xaf vien\xc4\x85 pakankamai galing\xc4\x85 server\xc4\xaf patalpinama \xc5\xa1imtai, kartais net t\xc5\xabkstan\xc4\x8diai tinklalapi\xc5\xb3. Paslaugos gav\xc4\x97jai gauna teis\xc4\x99 naudotis dalimi tokio serverio resurs\xc5\xb3: saugoti savo tinklalapius (interneto svetaines), gali kurti duomen\xc5\xb3 bazes, paleisti specializuotas tinklalapi\xc5\xb3 programas (pvz.: lankytoj\xc5\xb3 statistikos, u\xc5\xbesakym\xc5\xb3 pri\xc4\x97mimo) ir pan._NEWLINE_\xc5\xa0iai kategorijai priklauso ir vadinamosios \xe2\x80\x9eprieglobos u\xc5\xbe minimal\xc5\xb3 mokest\xc4\xaf\xe2\x80\x9c paketai, kurie turi labai ribotas administravimo galimybes. Kai kurie interneto paslaug\xc5\xb3 teik\xc4\x97jai tok\xc4\xaf hosting\xc4\x85 si\xc5\xablo nemokamai, kaip pried\xc4\x85 prie kit\xc5\xb3 mokam\xc5\xb3 paslaug\xc5\xb3. Kitais atvejais teik\xc4\x97jas u\xc5\xbedirba i\xc5\xa1 tinklalapiuose rodomos reklamos arba renka nedidel\xc4\xaf u\xc5\xbemokest\xc4\xaf. Siekdamas pritraukti daugiau vartotoj\xc5\xb3, tokios prieglobos teik\xc4\x97jas gali kur\xc4\xaf laik\xc4\x85 apskritai nepra\xc5\xa1yti jokio akivaizdaus atlygio. Nemokama priegloba da\xc5\xbenai turi ne visas galimybes, pavyzd\xc5\xbeiui, n\xc4\x97ra PHP ir MySQL._NEWLINE_Kadangi naudojamas tik vienas serveris, paprastai b\xc5\xabna ir visiems bendras IP adresas. Jei kokia \xc4\xafstaiga ar net valstyb\xc4\x97 d\xc4\x97l netinkamo vienos svetain\xc4\x97s turinio t\xc4\x85 adres\xc4\x85 vidaus vartotojams u\xc5\xbeblokuoja, nematomos ir visos kitos. Individual\xc5\xabs IP adresai viename serveryje techni\xc5\xa1kai galimi; kai kurios firmos teikia \xc5\xa1i\xc4\x85 paslaug\xc4\x85._NEWLINE_Nors neretai kalbama, jog bendroji priegloba tinka tik retai lankomiems, nedaug vietos u\xc5\xbeimantiems tinklalapiams, \xc5\xa1ie apribojimai priklauso nuo teik\xc4\x97jo galimybi\xc5\xb3 ir neb\xc5\xabtinai yra teisingi. Pavyzd\xc5\xbeiui, SourceForge nemokamai saugo t\xc5\xabkstan\xc4\x8dius da\xc5\xbenai lankom\xc5\xb3 projekt\xc5\xb3, kuri\xc5\xb3 lankytojai neretai ne tik \xc5\xbei\xc5\xabri puslapius, bet ir atsisiun\xc4\x8dia da\xc5\xbeniausiai ne vien\xc4\x85 megabait\xc4\x85 u\xc5\xbeiman\xc4\x8dias projekt\xc5\xb3 programas. SourceForge yra ne serveris, o bendrai naudojama po vis\xc4\x85 pasaul\xc4\xaf paskirstyt\xc5\xb3 serveri\xc5\xb3 sistema.\n_START_SECTION_\nVirtuali\xc5\xb3 dedikuot\xc5\xb3 serveri\xc5\xb3 priegloba\n_START_PARAGRAPH_\nVirtuali\xc5\xb3 dedikuot\xc5\xb3 serveri\xc5\xb3 priegloba - toks tipas, kai \xc4\xaf vien\xc4\x85 fizin\xc4\xaf server\xc4\xaf patalpinama keliolika (10-20) virtuali\xc5\xb3 dedikuot\xc5\xb3 serveri\xc5\xb3. \xc5\xa0iuo atveju paslaugos gav\xc4\x97jas gauna galimyb\xc4\x99 visi\xc5\xa1kai kontroliuoti \xc5\xa1\xc4\xaf virtual\xc5\xb3 dedikuot\xc4\x85 server\xc4\xaf (su \xe2\x80\x9eroot\xe2\x80\x9c ar administratoriaus teis\xc4\x97mis), diegti reikiam\xc4\x85 programin\xc4\x99 \xc4\xafrang\xc4\x85, nuotoliniu b\xc5\xabdu \xe2\x80\x9eperkrauti\xe2\x80\x9c ar \xc4\xafjungti/i\xc5\xa1jungti server\xc4\xaf. Virtual\xc5\xabs dedikuoti serveriai suteikia daugiau resurs\xc5\xb3 bei technini\xc5\xb3 sprendim\xc5\xb3 laisv\xc4\x99 nei paprasta tinklalapi\xc5\xb3 priegloba.\n_START_SECTION_\nDedikuot\xc5\xb3 serveri\xc5\xb3 priegloba\n_START_PARAGRAPH_\nDedikuot\xc5\xb3 serveri\xc5\xb3 prieglobos vartotojui suteikiamas i\xc5\xa1skirtin\xc4\x97 teis\xc4\x97 naudotis visu fiziniu serveriu. Paslaugos gav\xc4\x97jas gali laisvai pasirinkti, kokia operacin\xc4\x97 sistema bei taikomoji programin\xc4\x97 \xc4\xafranga bus \xc4\xafdiegta \xc4\xaf server\xc4\xaf.\n_START_SECTION_\nNuosav\xc5\xb3 serveri\xc5\xb3 priegloba\n_START_PARAGRAPH_\nKlientas taip pat gali nuspr\xc4\x99sti \xc4\xafsigyti nuosav\xc4\x85 server\xc4\xaf. Tuomet jis turi platesn\xc4\xaf galimos aparat\xc5\xabros (procesoriaus, disk\xc5\xb3, atminties) pasirinkim\xc4\x85. Paprastai priimami tik standartini\xc5\xb3 matmen\xc5\xb3 serveriai. Tokio serverio laikymas pigesnis nei teik\xc4\x97jui priklausan\xc4\x8dio dedikuoto ar net gero virtualaus, ta\xc4\x8diau j\xc4\xaf pirmiausia reikia \xc4\xafsigyti. Nuosavas serveris gali tur\xc4\x97ti ne\xc4\xafprastai didelius resursus kokiai nors specializuotai u\xc5\xbeduo\xc4\x8diai atlikti (pavyzd\xc5\xbeiui, tipinis serveris turi du ar keturis diskus bet yra modeli\xc5\xb3 kurie turi keliasde\xc5\xa1imt).\n_START_SECTION_\nNestandartin\xc4\x97s \xc4\xafrangos priegloba\n_START_PARAGRAPH_\nJei centre esama pakankamai vietos, jis gali teikti nestandartin\xc4\x97s \xc4\xafrangos (kolokacijos) paslaugas. \xc5\xa0iuo atveju i\xc5\xa1 kliento nereikalaujama jog aparat\xc5\xabra b\xc5\xabt\xc5\xb3 standartini\xc5\xb3 matmen\xc5\xb3, jai patalpinti tiesiog suteikiamos lentynos. Matuojant pagal skiriam\xc4\x85 t\xc5\xabr\xc4\xaf kolokacija n\xc4\x97ra brangi, ta\xc4\x8diau paprastai skiriama tiek vietos jog ji kainuoja daugiau nei kiti prieglobos tipai.\n_START_SECTION_\nPriegloba debesyse (angl. cloud computing)\n_START_PARAGRAPH_\n2008 m. prad\xc4\x97jo populiar\xc4\x97ti naujas prieglobos tipas, kuris angl\xc5\xb3 kalboje pavadintas Cloud Computing. Bene \xc5\xbeinomiausi \xc5\xa1ios paslaug\xc5\xb3 tiek\xc4\x97jai yra Google App Engine ir Amazon Elastic Compute Cloud. \xc5\xa0io tipo prieglobos paslaugos pasi\xc5\xbeymi tokiomis savyb\xc4\x97mis kaip lankstumas, galimyb\xc4\x97 labai greitai pl\xc4\x97sti panaudojamus resursus: atmint\xc4\xaf, disko viet\xc4\x85, duomen\xc5\xb3 srautus. \xc5\xa0i priegloba labai efektyvi jei klientui resursai reikalingi trump\xc4\x85 laik\xc4\x85 (eksperimentui, studijoms, programavimui). Jei serveris reikalingas nuolat, ji da\xc5\xbenai n\xc4\x97ra pigesn\xc4\x97 nei kiti prieglobos tipai.\n_START_SECTION_\nDuomen\xc5\xb3 centras\n_START_PARAGRAPH_\nDuomen\xc5\xb3 centro paslauga - tai fizin\xc4\x97s vietos duomen\xc5\xb3 centre ir papildom\xc5\xb3 resurs\xc5\xb3 (interneto prieigos, elektros energijos) nuoma. Pats duomen\xc5\xb3 centras tai saugojama patalpa, kur fizi\xc5\xa1kai talpinamas vartotojui arba paslaugos teik\xc4\x97jui priklausantis (ir klientui nuomojamas) serveris. Jis prijungiamas prie spar\xc4\x8dios interneto prieigos, nepertraukiamo elektros \xc5\xa1altinio, u\xc5\xbetikrinamos serverio darbui optimalios klimato s\xc4\x85lygos, montuojama aparat\xc5\xabros nesugadinanti dujini\xc5\xb3 g\xc4\x99sintuv\xc5\xb3 sistema ir pan. Duomen\xc5\xb3 centre esantis serveris da\xc5\xbeniausiai valdomas nuotoliniu b\xc5\xabdu. Paprastai serveri\xc5\xb3 saugykla yra apmokestinama pagal serverio u\xc5\xbeimam\xc4\x85 dyd\xc4\xaf (auk\xc5\xa1t\xc4\xaf), suvartojam\xc4\x85 elektros energij\xc4\x85 bei persiun\xc4\x8diam\xc5\xb3 duomen\xc5\xb3 kiek\xc4\xaf (GB) ar interneto ry\xc5\xa1io kanalo pralaidum\xc4\x85 (Mbps)._NEWLINE_Duomen\xc5\xb3 centrams paprastai naudojamos 19 coli\xc5\xb3 (482, 6 mm) plo\xc4\x8dio lentynos kur kiekvienam serveriui skiriamas sutartas standartinis auk\xc5\xa1\xc4\x8dio vienet\xc5\xb3 skai\xc4\x8dius (\xc5\xbeymimas kaip HE ar U). 1 HE lygus 44,5 mm. Lentyn\xc5\xb3 gylis b\xc5\xabna nuo 200 iki 1000 ir daugiau mm.'